Arkæologer har fundet en stor sølvskat fra vikingetiden på en mark i Errested nord for Haderslev i Sønderjylland.

Det er et særdeles opsigtsvækkende fund, vurderer museumsinspektør Anders Hartvig fra Arkæologi Haderslev.

- Det er den største skat, der er fundet fra Syd- og Sønderjylland i 1000-tallet indtil videre, fortæller han.

Historisk fund

Arkæologerne startede eftersøgningen efter skatten i onsdags, efter en detektorfører havde fået færten af den. Siden da har de været i gang med at afsøge området indtil i dag, hvor skatten er blevet fundet.

- Vi har kunnet følge, hvordan mønterne lå spredt over det hele herude. Da vi kom godt ned, fandt vi centret, hvor resten af krukken stod fyldt med sølvmønter, siger Anders Hartvig.